شو آن یازماقدا اولدوغوم بو یازینی یازارکن
سییامکین اؤلومونون آجیلاری ایچیمی یاخماقدادیر. گؤز یاشلاریم صحیفه نی گؤرمه می
اؤنله ییر. سییامکین اینتیحاری چوخ آجی بیر خبر اولدو و اینانیلماز. گنج آدام ندن
اؤز حیاتینا بو قدر آسانجا قییمیشدیر؟ حیاتدان واز کئچمک بو قدر آسانمی؟ ندن اؤلومو
سئچدی سییامک؟ آوروپادا یاشاماق آسان دئییل. بو دوغرو. اؤزللیکله سییامک کیمی
ایدئال و عدالت آختاران، اؤز کولتورو اورتامیندا گئنیش سوسیال ایلیشکیلر قورماق
ایسته ین بیری اوچون آوروپا حیاتی دؤزولمزدیر. آنلامسیز بیر حیاتی سوردورمک گونده
بیر نئچه کره اؤلوم کیمی گؤرونه بیلر. آنجاق اینسان آجی چکمکدن گئری چکیله رک
اینتیحاریمی سئچمه لیدیر؟ من هله ده دقیق اولاراق بیلمیرم سییامکی اینتیحارا گؤتورن
سبب نه ایمیش؟ حیاتین سورونلارینی اؤلومله چؤزمک دوغرو یولمو؟ یا دا آنلامسیز بیر
حیاتی سوردورمکمی
دوغرو یول؟ آنلام ندیر؟ سییامک دوشونن آدام ایدی. قلم اهلی ایدی. بوتون بو سورولاری
اؤز-اؤزوندن سورمامیش اولمامالی ایدی. آوروپادا یاشایان اینسانلاریمیزین چوخو
سییامکین بعضی بنزر آجیلارینی، عذابلارینی یاشاماقدادیرلار. آوروپادا پسیکولوژیک،
کولتورل سورونلار یاشایان اینسانلار بونون بیلینجینده دیر.
سییامکله اوزاقدان اوزاغا
تانیش ایدیق. بیر-بیریمیزین قلمینه احتیرام گؤستریردیک. هله کیملیگینی یاخیندان
تانیمادان بیر سیته ده عرب الیفباسیندا یاییلان خاطیره لرینی اوخوموشدوم. سونرا او،
منی ایلک دفعه آرادی. «سن
یازیلاری سیته لرده یاییلان سییامکسنمی؟»
سوردوغومدا «اؤزومم»
دئمیشدی. چوخ سئوینمیشدیم تانیش اولماغیمیزا. یازیلارینی اوخوموشدوم. بیزیم طرفلردن
دوزیازی (نثر) یازانلارین سایی
چوخ آز اولدوغوندان اونون یازیلاری دیقتیمی چکمیشدی. یازدیقلاریندا من اؤز حیاتیمی
گؤرمکده ایدیم. چوخ خوش سؤزلر سؤیله دیم.
ایچیمدن کئچن دویقولاریمی
و یازیلاریندان آلدیغیم تاثیرلری دیله گتیردیم. سئوینمیشدی.
«بیلمیردیم یازیلاریمی
اوخویورسان» دئدی. اوزون
اوزادی صؤحبت ائتدیک. 2007-جی ایلین سونلارینا دوغرو
سییامکی ائویمه دعوت ائتدیم.
گلمه یه حاضیرلاشیردی. آنجاق ندنسه گلمز اولدو. کانادایا گئتمک ایسته دیگینی سؤیله
دی. صؤحبتیمیز سیراسیندا کیتابلاردان دا دانیشیردیق. کیتاب قیتلیغی نین منی ازییت
ائتدیگینی سؤیله دیم سییامکه. او ایسه، «منیم
کیتابخانامداکی کیتابلاردان یارارلانا بیلرسن»
دئدی. کیتابخاناسینداکی کیتابلارین آدلارینی سؤیله دیگینده شاشیردیم. منیم
احتییاجیم اولان کیتابلار ایدی چوخو. هئیدگگئرین اثرلری اوزرینه دَیَرلندیرمه
لر، ایرانلی اونلو آراشدیرماجی فیلوسوف بابک احمدی نین بیر نئچه اثری.
«مودئرن و پوستمودئرن ادبییات اوزرینه
سؤیله شیلر»
و بو کیمی بیر چوخ کیتابلار سییامکین کیتابخاناسیندا وار ایمیش. بونلاری الده ائتسم
اوخویارام دئدیم. «آدرئسینی منه
یازسان پوست ائدرم» سؤیله دی.
آدرئسیمی یازدیم. اون گون سونرا پوست ائتدیگی کیتابلار گلدی. بیر کارتون کیتاب
ایدی. ائوده آچیب کیتابلاری سایدیم. چوخ قالین حجمده اولان تام اون جیلد کیتاب. بو
کیتابلار منیم بیلگی آرتیشیما یاردیمچی اولدو. بیر کره «کیتابلاری
بیتیردیگینده گئری گؤندررسن»
سؤیله میشدی. کیتابلاری بیتیرمیشدیم. پوست ائتمک ایسته ییردیم.
«تورکییه یه گئدیرم، دؤندویومده
گؤندررسن» سؤیله دی. تورکییه ده
اولدوغوندا دا بیر نئچه
کره یازیشدیق. تورکییه ده کی دئموکراتیک دورومدان و گلیشمه لردن
ممنون اولدوغونو یازیردی. منیم صفویلر کیتابم چیخماق عرفه سینده ایدی. تنقیدلریمی
تقدیر ائدیردی. سون یازیشمامیزدان اون گون سونرا اینتیحار خبرینی دویدوم.
اینانمادیم. عؤمرونون بو قدر گنج واختیندا
ندن اؤزونه قییدی سییامک؟ چوخ یازیق، چوخ!
سییامک خاطیره لر شکلینده یازدیغی «نوروئچ
یازیلاری» آدلی کیتابینی اؤز
پاراسی ایله باکیدا چاپ ائتدیرمیشدی. او کیتابدان ایکی جیلد
ده منه گؤندرمیشدی. بیر جیلدینی
یاشادیغیم شهرین کیتابخاناسینا هدییه
ائتمیشدیم. ایندی او کیتابی یئنیدن گؤزدن کئچیریرم. کیتابین
اؤنسؤزونده سییامک بونلاری یازمیش:
«بو کیتابی تام صمیمییت و سئوینجله
بوتون آذربایجان گنجلیگینه تقدیم ائتمک ایسته
یَردیم. اؤز
گله جکلری اوچون باشلاریندا بؤیوک پلانلار، اورکلرینده آمانسیز ائحتیراصلار
گزدیرن گنجلره!
زاتن گنجلیگین اؤزللیگی ده بودور. حیاتدا ایدئاللار آرخاسینجا
گئتمکدن گؤزل بیر ایش یوخدور منجه. لاکین ایلک اؤنجه ایدئاللارلا افسانه لری
بیر-بیرندن سئچمک گوجونو الده ائتمک گرکدیر. گئرچکلیگین آجیلیغینی دادیب دا همن
قورتولالیم دئیه، شیرین خیاللارا ساریلماغین نتیجه سی بعضن
چوخ آغیر اولور. باتیدا اؤزونو گلیشدیریب، بؤیوک اوغورلارین آلتینا قول چکمک و
پارلاق گله جک قورماق ایسته ین هئچ بیر گنجه «دور!»
دئمک فیکرینده دئییلم. زاتن بئلنچی بیر گنجی بیر قوشون دا ساخلایا بیلمز. من
آرخایینام، آذربایجان گنجلری ایچه
ریسینده بئله لری چوخ چوخدور. بوتون بو یازیلارین ایکینجی آماجی
بودور کی، بئلنچی گنجلر ان آزی بو پلانین آرخاسیندا اونلاری گؤزله ین بیر چوخ چتین
آشامالاری گؤزه آلسینلار. اوچونجو آماجیم: بیز آذربایجان گنجلری نین بو دورومدا
اوزبه اوز قالماسیندا رولو اولان
یاشلی آیدین
اینسانلاریمیز، غئیرته گلسینلر و
ان آزی واختییلا اونلارین پایینا دوشن، یاپیلمایان و بیزه یوکلنن گؤرَولری
یئرینه گتیرمکده یاردیمچی اولسونلار. ندن بیز اؤز اؤلکه میزده ایدئاللاریمیزین
پئشینده گئده بیلمیریک؟ سیزین بیزه بوراخدیغینیز اومیدلر مئیدانی هاردادیر؟ گئنل
اولاراق دئییرم، هانی سیزین بیزلره وئردیگینیز رئال سیاسی دونیاگؤروشو؟! بو
یازیلاری یازماقدا ایلک آماجیم ایسه، آنجاق و آنجاق اؤزومو اوووتماق اولوب. ایللر
بویو اؤزومله دانیشدیغیم سؤزلری یازیب یایماقلا اؤزومو اؤزومده دوستاق اولماقدان
قورتارماغا چالیشمیشام.
بو یازیلارین یازیلماسیندا بیرباشا و یا دولاییسییلا رول
اوینایان بوتون اینسانلارا تشککور ائدیرم. ایستر یاشامیمدا موثبت تاثیر
بوراخانلارین، ایستر سورونلار یارادانلارین هامیسینا. بو یازیلار اونلارین منده
یاراتدیغی تاثیرلرین سونوجودور.
اوخوجولارین دیقتینه چاتدیرماق ایسته دیگیم بیر خوصوص داها وار.
بو دفترده «سونرا داها گئنیش
یازارام» دئیه رک اوستوندن
کئچدیگیم مؤوضوعلاری
اونوتمادیغیمی قئید ائتمه لییم. اوخوماقدا اولدوغونوز بو کیتاب نوروئچ اؤلکه سی حاققیندا
قئیدلریمین، یالنیز بیرینجی حیصه سیدیر. همین مؤوضوعلارا
کیتابین ایکینجی بؤلومونده گئنیش یئر وئریله جک.
سونوندا راسیم بَی
قاراجا، بو دَیَرلی
اینسانا اؤزل سایقی و تشککورلریمی بیلدیریرم. بو دوستدان آلدیغیم چئشیدلی
یاردیملاری و دستکلری بیرجه-بیرجه دیله گتیرمک فیکرینده دئییلم. تکجه بیر جومله
ایله هامیسینی دئمک ایسته سم:
«ایللر بویو گووَنسیزلیکله
اورگیمده گزدیردیگیم یازارلیق هوه سینه یاغیشی یاغدیران دوست، راسیم بَیدیر.»
بوتون آزاد یازارلار اوجاغی و هابئله
آلاتوران درگیسینه سایقی و تشککورلرله:
آلی صبری (سییامک)
29.07.2007
بازارگونو
بئرگئن»
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab unk pes_Arab azb_Arab